טנדי ניוטון

מלאני טאנדיווה "טנדי" ניוטון (באנגלית: Melanie Thandiwe "Thandie" Newton; נולדה ב-6 בנובמבר 1972) היא שחקנית קולנוע וטלוויזיה אנגלייה, זוכת פרס באפט"א ופרס אמי על השתתפותה בסדרה "וסטוורלד" מבית רשת HBO. עוד היא מוכרת בשל משחקה בסרטים "משימה בלתי אפשרית 2", "התרסקות", "המרדף לאושר", "נורביט" ו"2012". ניוטון נולדה בלונדון, בתם של ניק וניישה ניוטון שהיגרה לאנגליה מזימבבואה. שמה "טאנדיווה" פירושו "אהובה", ומקורו בשפת הזולו. ניוטון למדה אנתרופולוגיה חברתית באוניברסיטת קיימברידג' וסיימה את לימודיה לתואר ב-1995. ניוטון ערכה את הופעת הבכורה שלה בקולנוע ב-1991 בדרמת הנעורים האוסטרלית "פלירט" לצד השחקנית הצעירה ניקול קידמן. בהמשך שיחקה בדרמת האימה מועמדת 2 פרסי אוסקר המבוססת על הרומן מאת אן רייס "ראיון עם הערפד"; ניוטון הופיעה בתפקיד משני בתור ווייבאט, עוזרת הבית של הערפד לואיס דו לאק (בראד פיט). ב-1998 שיחקה ניוטון בדרמה "חמדת" המבוססת על הרומן זוכה פרס פוליצר של טוני מוריסון באותו השם; בסרט גילמה ניוטון צעירה בשם חמדת ההופכת לבת בית אצל סת' (אופרה וינפרי) אך מאיימת על שלוות נפשה. בנוסף שיחקה ניוטון גם בדרמה של ברנרדו ברטולוצ'י "התקרבות". בשנת 2000 הופיעה בסרט ההמשך למותחן הפעולה "משימה בלתי אפשרית", בו גילמה את ניה הול, גנבת מקצועית המצטרפת אל איתן האנט (טום קרוז) במשימה חשאית ומסוכנת ברחבי אוסטרליה. ב-2004 השתתפה ניוטון בדרמת הפשע זוכת 3 פרסי אוסקר של פול האגיס, "התרסקות". על הופעתה הדרמטית בסרט זכתה ניוטון לשבחי הביקורות וכן זכתה בפרס באפט"א. בסרט גילמה ניוטון את דמותה של כריסטין ת'ייר, אשתו של במאי קולנוע (טרנס הווארד), המוטרדת מינית על ידי שוטר (מאט דילון), לאחר שזה עוצר את מכוניתם; יום מאוחר יותר מכוניתה מתהפכת בתאונת דרכים, וחייה ניצלים על ידי אותו שוטר. בנוסף שיחקה ניוטון בסרט ההמשך למותחן הפעולה הבדיוני "פיץ בלאק", "רידיק: המסע מתחיל", בו גילמה את דיים ואקו, אשתו של מפקד כוחות האופל "הנקרומונגרים" (קארל אורבן). ב-2006 שיחקה בדרמה "המרדף לאושר" וגילמה את לינדה, אשתו של כריס גרדנר (ויל סמית'), שעוזבת אותו ומשאירה אותו עם בנו. ב-2007 הופיעה ניוטון בקומדיה "נורביט", בה גילמה את קייט תומאס, אליה נקשר בילדותו גיבור הסרט נורביט (אדי מרפי), בהמשך היא עוזבת אותו, וכשהוא מבקר בבית היתומים בו גדל - היא מבקרת שם במפתיע והאהבה הישנה מתעוררת לחיים. ב-2008 גילמה ניוטון את דמותה הפוליטית של מזכירת המדינה של ארצות הברית קונדוליזה רייס בדרמה הביוגרפית "W.". בנוסף שיחקה בסרט הפשע של גאי ריצ'י "רוקנרולה" וגילמה את סטלה, מנהלת החשבונות של המיליארדר הרוסי המאיים יורי אובומביץ'. ב-2009 שיחקה ניוטון בתפקיד ראשי בסרט האסונות של רולנד אמריך "2012", בו גילמה את לאורה וילסון, בתו של נשיא ארצות הברית תומאס וילסון (דני גלובר). ב-2013 שיחקה בסדרת הטלוויזיה "חוצה את הקווים". מ-2016 משחקת בסדרת הטלוויזיה "וסטוורלד" של HBO בתפקיד מייב. ב-2017 שיחקה בסדרת הטלוויזיה "שחיתות" של הבי.בי.סי בתפקיד רוז. בשנת 1998 נישאה ניוטון לבמאי ומפיק הקולנוע אול פארקר, יש להם שלושה ילדים: הבנות ריפלי (ילידת 2000) וניקו (ילידת 2004), גם היא שחקנית, והבן בוקר ג'ומבה (יליד 2014). שלושתם היו לידות בית. ניוטון היא טבעונית וזכתה בתואר "הטבעונית הסקסית ביותר של 2014" מטעם ארגון PETA בבריטניה. מדיה וקבצים בנושא טנדי ניוטון בוויקישיתוף טנדי ניוטון, ברשת החברתית פייסבוק טנדי ניוטון, ברשת החברתית אקס (טוויטר) טנדי ניוטון, ברשת החברתית אינסטגרם טנדי ניוטון, במסד הנתונים הקולנועיים IMDb (באנגלית) טנדי ניוטון, באתר "אידיבי", מאגר הידע העברי לקולנוע ישראלי ועולמי טנדי ניוטון, באתר AllMovie (באנגלית) טנדי ניוטון, באתר Rotten Tomatoes (באנגלית) טנדי ניוטון, באתר Box Office Mojo (באנגלית) טנדי ניוטון, במסד הנתונים הקולנועיים KinoPoisk (ברוסית) טנדי ניוטון, באתר Discogs (באנגלית) טנדי ניוטון ב-TED אמיר בוגן, "הצופים כבר מזהים אותי כמאדאם מבית הזונות", באתר ynet, 24 במאי 2018